**PARTNERSKABSAFTALE**

**Arbejdsmarkedets Feriefonds Feriehjælpsprogram**

Mellem bevillingshaver

Navn

Cvr.nr.

Adresse

og

Arbejdsmarkedets Feriefond

Cvr.nr. 50251128

Vesterbrogade 6 D, 3.sal

1620 København V.

**§ 1**

Arbejdsmarkedets Feriefond har den [dd.mm.aa] besluttet at yde tilskud stort kr. [ ] til [organisationens] afvikling af ferieophold for vanskeligt stillede familier og børn, som en del af Arbejdsmarkedets Feriefonds Feriehjælpsprogram.

**§ 2**

Udbetaling af bevillingen forudsætter, at samtlige bestemmelser i nærværende partnerskabsaftale er overholdt og at bevillingshaver kan dokumentere dette.

**Organisatoriske betingelser**

**§ 3**

Bevillingshaver skal have et vedtægtsbestemt humanitært eller socialt formål, og skal drive sine aktiviteter på almennyttig basis.

*Stk. 2.* Organisationen må ikke eje eller drive overnatningsfaciliteter, lokaler, fritids-faciliteter, café, restaurant el.lign., jf. dog *stk. 3*.

*Stk. 3.* Organisationer der ejer eller driver f.eks. shelters, spejderhytter, værestedscaféer el.lign. er dog ikke udelukket fra at modtage tilskud, men organisationen skal sikre, at Arbejdsmarkedets Feriefond skriftligt har godkendt de konkrete faciliteter.

*Stk. 4*. Såfremt bevillingshavers aktiviteter udover kerneaktiviteten i form af humanitære og sociale aktiviteter, herunder feriehjælp, omfatter sideaktiviteter som f.eks. konference- og restaurationsfaciliteter, skal disse sideaktiviteter (1) enten kun være tilgængelige for kerneaktiviteternes brugere, dvs. socialt udsatte brugere (2) eller bortforpagtes på markedsmæssige vilkår (3) eller bevillingshaver skal føre selvstændige regnskaber for sideaktiviteterne i overensstemmelse med årsregnskabsloven, og der skal være fastsat markedsbestemt husleje for de lokaler, som sideaktiviteten drives fra.

*Stk. 5.* Bevillingshaver skal selv afvikle de bevilgede ferieophold, og kan ikke overdrage ansvaret for eller den konkrete afvikling af ferieophold til andre organisationer, aktører eller enkeltpersoner.

*Stk. 6.* Bevillingshaver har pligt til at give Arbejdsmarkedets Feriefond meddelelse om vedtægtsændringer, væsentlige organisatoriske ændringer samt væsentlige ændringer relateret til driften.

**§ 4**

Bevillingshaver skal efter anmodning fra Arbejdsmarkedets Feriefond dokumentere, at alle relevante lovkravi dansk lovgivning og EU-retten er overholdt, herunder tilladelser, godkendelser, regler om anvendelse af statsstøttemidler, regler om copyright, regler om håndtering af personfølsomme oplysninger, regler om arbejdsmiljø, regler om bogføring og opbevaring af regnskabsmateriale m.v.

*Stk. 2.* Det er en skærpet betingelse for bevillingen, at bevillingshaver altid skal sikre, at visitationsprocedurer, dataindsamlinger, evalueringer, billedmateriale m.v. er anonymiseret og at registreringer ikke foretages i strid med reglerne om håndtering af persondata.

**§ 5**

Bevillingen skal udmøntes i overensstemmelse med principperne om ligebehandling, herunder med hensyn til religion eller tro, politisk anskuelse, seksuel orientering og etnisk oprindelse. Støttemodtager skal herunder sikre, at deltagerne ikke under ferieopholdene tilpligtes eller forventes at deltage i religiøse eller politiske aktiviteter.

**Indholdsmæssige betingelser**

**§ 6**

Ferieopholdene skal tilrettelægges indholdsmæssigt i overensstemmelse med det beskrevne i den ansøgning, der ligger til grund for bevillingen, medmindre andet skriftligt er aftalt med fonden.

*Stk. 2.* Det er en skærpet betingelse for bevillingen, at bevillingshaver har oplyst Arbejdsmarkedets Feriefond detaljeret om de aktiviteter og øvrige indhold, der finder sted på ethvert konkret ferieophold, der modtager tilskud.

*Stk. 3.* Med *målgrupper* forstår Arbejdsmarkedets Feriefond:

(1) Ferieophold med vanskeligt stillede børn og unge op til 18 år, der holder ferie uden at forældre deltager, hvor barnet selv eller barnets forælder/forældre har økonomiske, sociale eller helbredsmæssige problemer.

(2) Ferieophold med vanskeligt stillede børnefamilier, hvor forælderen (forsørgeren) - eller begge forældre (forsørgerne) hvis der er tale om et forældrepar - modtager offentlig forsørgelse, eller hvis indtægter ikke overstiger dagpengesatsen og hvor mindst et medlem af familien har sociale eller helbredsmæssige problemer.

(3) I begrænset omfang støttes indholdsmæssigt tilrettelagte ferieophold for voksne der er udsatte på grund af væsentlig psykisk eller fysisk sygdom eller misbrug; som modtager offentlig forsørgelse, eller hvis indtægter ikke overstiger dagpengesatsen; dog ikke alderspensionister. Der skal være tale om et specielt udarbejdet program, typisk med inddragelse af særlig faglighed, som særligt matcher en specifik (typisk mindre) gruppe af voksne.

*Stk. 4.* Bevillingshaver skal sikre, at deltagere, der står til rådighed for arbejdsmarkedet, har tilladelse fra jobcentret til at deltage i ferieopholdet.

*Stk. 5.* Med *frivillige* forstår Arbejdsmarkedets Feriefond voksne, der har gennemgået et internt uddannelsesforløb, eller på anden vis har erfaring eller kompetencer, som matcher den koordinerende og støttende funktion, de forventes at udfylde i forhold til målgruppen for ferieopholdet. Frivillige der ikke har gennemgået opkvalificeringsforløb, som kan dokumenteres, godkendes ikke.

*Stk. 6.* Arbejdsmarkedets Feriefond ejer de oplysninger, organisationen har anført i ansøgningsskemaet og er berettiget til at offentliggøre oplysningerne helt eller delvist, med organisationen som kilde.

**Børneattester**

**§ 7**

Det er en skærpet betingelse for bevillingen, og et krav til alle ferieophold hvor børn og unge deltager, med eller uden deres forældre, at bevillingshaver skal indhente børneattester blandt de ansatte og frivillige, der deltager i ferieophold, hvor der deltager børn under 15 år.

*Stk. 2.* Undtaget fra reglen om børneattester er individuelle ferieophold, hvor en enkeltstående familie får støtte til ophold i et sommerhus.

**Særlige betingelser for ferieophold for børn og unge**

**§ 8**

Med ferieophold for børn og unge forstås alle former for ferieophold, hvor børn og unge under 18 år deltager.

*Stk. 2.* Det er en betingelse for støtte til afholdelse af ferieophold for børn og unge, at der deltager ansatte eller frivillige fra bevillingshavers egen organisation.

*Stk. 3.* Det er en betingelse for støtte til afholdelse af ferieophold for børn og unge, at der foreligger procedurer for ansattes og frivilliges håndtering af børnenes og de unges sikkerhed, herunder i forbindelse med omsorgssvigt eller indefra kommende risici, overgreb el.lign. Samt at det kontrolleres at procedurerne overholdes.

*Stk. 4.* De ansatte og frivillige der deltager i ferieophold for børn og unge skal være uddannet i bevillingshavers procedurer, jf. stk. 3.

**Økonomiske betingelser**

**§ 9**

Tilskuddet skal anvendes inden for følgende rammer:

Deltagerrelaterede udgifter = min. [92] pct.

Administration = max. [8] pct.

Døgnpris pr. person = max. [602] kr.

**§ 10**

Bevillingen er specificeret som følger:

Målgruppe (1), bevilling = kr.

\*heraf administration (max. 8 pct.) = kr.

\*heraf ferierelaterede udgifter til målgruppen (min. 67 pct.) = kr.

\*heraf ferierelaterede udgifter til frivillige (max. 25 pct.) = kr.

Målgruppe (2), bevilling = kr.

\*heraf administration (max. 8 pct.) = kr.

\*heraf ferierelaterede udgifter til målgruppen (min. 87(82) pct.) = kr.

\*heraf ferierelaterede udgifter til frivillige (max. 5(10) pct.) = kr.

Målgruppe (3), bevilling = kr.

\*heraf administration (max. 8 pct.) = kr.

\*heraf ferierelaterede udgifter til målgruppen (min. 87(82)) pct.) = kr.

\*heraf ferierelaterede udgifter til frivillige (max. 5(10) pct.) = kr.

**Betingelser om regnskab og anden afrapportering**

**§ 11**

Udbetaling af tilskud fra Arbejdsmarkedets Feriefond er betinget af afrapportering, der består af: slutregnskab (bilag 1), ledelseserklæring (bilag 2), organisationens evaluering (bilag 3), deltagernes evaluering (survey monkey) for ophold for målgruppe 2 og 3 eller evaluering af ophold for målgruppe 1 jf. gældende retningslinjer (se hjemmeside), samt detaljeret program for det enkelte ferieophold.

*Stk. 2.* Slutregnskab udarbejdes på den i bilag 1 vedhæftede opstilling for den samlede finansiering af ferieopholdene, herunder Arbejdsmarkedets Feriefonds andel.

*Stk. 3.* Døgnprisen pr. deltager pr. døgn jf. § 9 er gennemsnitlig, men må aldrig overstige kr. 602,00 pr. døgn for den individuelle deltager.

*Stk. 4.* Deltagerudgifter udgør udtømmende: transport, kost, logi, fælles udflugter og aktiviteter samt forsikring af deltagere fra målgruppen samt frivillige.

*Stk. 5.* Arbejdsmarkedets Feriefond yder ikke tilskud til drift af organisationen, men yder tilskud til administrationsomkostninger der knytter sig til den konkrete aktivitet, som er ferieophold. Administrationsomkostninger til ferieophold udgør udtømmende: lønudgifter til visitation og koordination af ferieophold, lønudgifter til uddannelse af frivillige, lønudgifter til sikring af fondens evalueringskrav, lønomkostninger til intern eller ekstern bogføring, rejseomkostninger i forbindelse med kontrolbesøg på ferieopholdene samt netværksmøder i regi af Arbejdsmarkedets Feriefond, forsikring af deltagere i ferieophold samt ekstern revision af slutregnskab. Alle andre former for administrationsomkostninger skal skriftligt godkendes af Arbejdsmarkedets Feriefond.

*Stk. 6.* Ved afholdelse af udgifter til løn anføres om der er tale om intern eller ekstern arbejdskraft, timeforbrug samt anvendte timesatser, jf. stk. 5.

**§ 12**

Ledelseserklæring udarbejdes på den i bilag 2 vedhæftede opstilling særskilt vedrørende Arbejdsmarkedets Feriefonds bevilling og betingelserne i nærværende aftale.

*Stk. 2.* Ledelseserklæringen skal være afstemt med det bevilgede beløb.

*Stk. 3.* Fonden godkender ikke afvigelser fra budgettet, der indebærer et merforbrug til administrationsomkostninger eller frivillige.

*Stk. 4.* Fonden kan i nogle tilfælde godkende forskydninger i målgrupper, beroende på fondens konkrete vurdering. Det skal fremgå af ledelseserklæringen, hvad årsagen er til eventuelle forskydninger.

*Stk. 5.* Ledelseserklæringen skal underskrives af det daglige ledelsesniveau, der har underskrevet nærværende aftale.

*Stk. 6.* Ledelseserklæringen skal være fonden i hænde senest den 10. januar 2025.

**§ 13**

Arbejdsmarkedets Feriefond skal på anmodning have fuld indsigt i regnskabsmateriale m.v. vedrørende de ferieformål, der er udført med støtte fra fonden og forhold, der er omfattet af nærværende partnerskabsaftale.

*Stk. 2.* Arbejdsmarkedets Feriefond skal på anmodning endvidere have fuld indsigt i organisationens øvrige regnskabsforhold, herunder øvrige bevillinger, sponsorater og deltagerbetalinger fra kommuner m.v.

*Stk. 3.* Tilskud fra Arbejdsmarkedets Feriefond må ikke anvendes til aktiviteter, der allerede er iværksat, eller til dækning af udgifter, der allerede er finansieret på det tidspunkt, hvor Arbejdsmarkedets Feriefonds bestyrelse afgør sagen. Tilskud fra Arbejdsmarkedets Feriefond må endvidere ikke anvendes til dækning af formål eller konkrete udgifter, der efterfølgende finansieres på anden vis.

*Stk. 4.* Tilskud fra Arbejdsmarkedets Feriefond må ikke direkte eller indirekte anvendes til drift af organisationens øvrige politiske, organisatoriske eller indsatsmæssige aktiviteter.

*Stk. 5.* Bevillingshaver accepterer, at en udskrift af Arbejdsmarkedets Feriefonds bogholderi til enhver tid udgør dokumentation for resttilskuddet.

**§ 14**

Organisationens evaluering udarbejdes på den i bilag 3 vedhæftede opstilling, som påtegnes af det daglige ledelsesniveau, der har underskrevet nærværende aftale.

*Stk. 2.* Bevillingshaver skal sikre, at deltagere i ferieophold på 15 år eller derover besvarer Arbejdsmarkedets Feriefonds elektroniske evalueringsskema. Endvidere skal det sikres, at der udarbejdes evaluering for deltagere i målgruppe 1 jf. gældende retningslinjer (se hjemmeside).

*Stk. 3.*Fonden kan reducere bevillingen eller beslutte at denne bortfalder, såfremt mindre end 50 procent af deltagerne fra 15 år besvarer den elektroniske evaluering.

*Stk. 4.* Arbejdsmarkedets Feriefond ejer alle data og oplysninger, der fremgår af evalueringerne fra organisationen og deltagerne, såvel som af ansøgningsskemaet, og er berettiget til at offentliggøre oplysningerne helt eller delvist.

*Stk. 5.* Organisationens evaluering indeholder bevillingshavers kvalificerede skøn baseret på anonyme data, jf. § 4, stk. 1 og stk. 2.

*Stk. 6.* Deltagernes evaluering udfyldes anonymt, jf. § 4, stk. 1 og stk. 2.

*Stk. 7.* Alt billedmateriale, der offentliggøres fra et af Arbejdsmarkedets Feriefond støttet ferieophold skal være anonymiseret, jf. § 4, stk. 1 og stk. 2.

*Stk. 8.* Organisationens evaluering og deltagernes evaluering skal være fonden i hænde senest den 10. januar 2025.

**Krav til revisor og revisorerklæring**

**§ 15**

Revisor skal være uafhængig i overensstemmelse med revisorlovens kapitel 4.

*Stk. 2.* Revisor skal være godkendt efter revisorlovens §§ 3, 10 eller 11, jf. § 1a stk. 1, nr. 1).

*Stk. 3.* Revisionsvirksomheden skal være godkendt efter revisorlovens § 13, jf. § 1a stk. 1, nr. 2).

*Stk. 4.* Med ”revisorloven” menes LBK nr 1219 af 31/08/2022 eller senere ændringer af denne.

**§ 15 a**

Revisors erklæring skal rette sig til Arbejdsmarkedets Feriefond, der er bevillingsgiver, og som statslig myndighed omfattet af forvaltningsloven og offentlighedsloven samt underlagt rigsrevisionen.

*Stk. 2.* Revisor skal udarbejde erklæring efter reglerne om ”*Andre erklæringer med sikkerhed*” med høj grad af sikkerhed, jf. erklæringsbekendtgørelsens § 17, stk. 3, 1. pkt., medmindre andet specifikt fremgår.

*Stk. 3.* Erklæringsemnet er bilag 1 ”Revisionspåtegning vedrørende slutregnskab for ferieophold”.

*Stk. 4.* Instruks til revisor er vedlagt partnerskabsaftalen som bilag 4.

*Stk. 5.* Revisors konklusion skal udtrykke, om erklæringsemnerne, jf. stk. 2-4, giver et retvisende billede eller er udarbejdet i overensstemmelse med de anvendte kriterier, den er vurderet eller målt efter. Revisor skal anføre de undersøgelser, der er foretaget, samt resultaterne heraf.

*Stk. 5.* Den samlede afrapportering (bilag 1-3) samt revisors erklæring skal være Arbejdsmarkedets Feriefond i hænde senest den 10. januar 2025. For organisationer med ferieophold i december måned dog 30. januar 2025.

**Betingelser om offentliggørelse**

**§ 16**

Bevillingshaver skal offentliggøre alle relevante steder, at ferieopholdet er omfattet Arbejdsmarkedets Feriefonds Feriehjælpsprogram.

*Stk. 2.* Arbejdsmarkedets Feriefond skal nævnes som partner i forbindelse med bl.a. pressemeddelelser, på bevillingshavers hjemmeside, i bevillingshavers årsrapport samt i informationsmateriale til deltagerne.

*Stk. 3.* Offentliggørelse skal finde sted i et omfang og med en placering, der er proportional med fondens bidrag til bevillingshavers samlede feriehjælpsindsats.

*Stk. 4.* Bevillingshaver skal anvende Arbejdsmarkedets Feriefonds logo, der kan downloades på [www.aff.dk](http://www.aff.dk)

**Betingelser for udbetaling**

.

**§ 17**

Alle bestemmelser i nærværende partnerskabsaftale skal være opfyldt, for at udbetaling af bevillingen kan finde sted.

*Stk. 2.* Udbetaling finder sted én gang årligt i januar måned, medmindre andet aftales skriftligt med fonden.

*Stk. 3.* Bevillingshaver kan anmode fonden om acontoudbetaling af afholdte udgifter eller snarligt forfaldne udgifter i henhold til faktura ved at fremsende revisorpåtegnet opgørelse vedhæftet samtlige bilag. Ved acontoudbetaling stiller Arbejdsmarkedets Feriefond krav om attestation og efterfølgende dokumentation for transaktion, påtegnet af godkendt revisor, jf. partnerskabsaftalens § 15.

*Stk. 4.* Arbejdsmarkedets Feriefond tilbageholder altid 25 pct. af bevil­lingen, der endeligt afregnes når fonden har godkendt revisorpåtegnet slutregnskab, bevillingsregnskab og evaluering.

*Stk. 5.* Tilskuddet bortfalder fuldt ud og uden varsel hvis: (1) bevillingshaver anvender tilskuddet til andet formål end det der er beskrevet i ansøgningen, (2) bevillingshaver ikke efter påkrav fra Arbejdsmarkedets Feriefond fremsender det i henhold til nærværende aftale rekvirerede materiale, (3) der ikke inden for 12 måneder efter at Arbejdsmarkedets Feriefond har truffet afgørelse om tilskud, er grundlag for at foretage udbetaling i overensstemmelse med nærværende aftale (4) hvis der, trods påbegyndt acontoudbetalinger, sker en forsinkelse på mere end 12 måneder, (5) bevillingshaver tages under konkursbehandling, i denne situation er Arbejdsmarkedets Feriefond desuden berettiget til at stoppe udbetaling af det resterende tilskud, (5) bevillingshaver i øvrigt ikke overholder vilkårene i denne aftale (misligholdelse).

**Tilsyn**

**§ 18**

Arbejdsmarkedets Feriefond kan foretage stedlig revision enten ved egen kraft eller ved fondens udpegning af statsautoriseret revisor.

*Stk. 2.* Arbejdsmarkedets Feriefond afholder omkostningerne ved en sådan revision.

*Stk. 3.* Arbejdsmarkedets Feriefond er under projektets gennemførelse og i hele afskrivningsperioden berettiget til at føre tilsyn med, at projektet udmøntes i overensstemmelse med projektbeskrivelsen, samt at betingelserne i nærværende kontrakt er opfyldt.

**Forbehold**

**§ 19**

Ved tilsagn om tilskud der helt eller delvist ikke er kommet til udbetaling, har Arbejdsmarkedets Feriefond ret til at ændre støttevilkårene, såfremt der sker ændringer i grundlaget for fondens virksomhed, der besluttes af Folketinget (herunder Finansudvalget).

**Særlige betingelser**

**§ 20**

Arbejdsmarkedets Feriefonds bestyrelse har vedtaget følgende yderligere vilkår for tilskuddet: [ ]

**§ 21**

Denne aftale underskrives og returneres til Arbejdsmarkedets Feriefond.

**§ 22**

Enhver ændring i denne aftale skal ske skriftligt.

*Stk. 2.* Foretager bevillingshaver ændringer, der ikke på forhånd er skriftligt aftalt med Arbejdsmarkedets Feriefond, kan fonden reducere udbetalingen.

*Stk. 3.* Såfremt Arbejdsmarkedets Feriefond vurderer, at en ændring, der ikke på forhånd er skriftligt aftalt, er væsentlig, kan fonden beslutte, at støtten bortfalder.

**For bevillingshaver**

\_\_\_\_\_\_\_\_\_\_\_\_\_\_\_\_

Sted, dato

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

[ ] [ ]

Direktør Formand

**For Arbejdsmarkedets Feriefond**

København, d. [ ]

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Nina Löwe Krarup Therese Bunnage

Direktør Chefkonsulent